Vetni í brennidepli á sumardaginn fyrsta Í tilefni þess að fyrsta opinbera vetnisstöðin verður opnuð í Evrópu gengst Íslensk NýOrka fyrir tveggja daga ráðstefnu um vetni og endurnýjanlega orkugjafa dagana 24. og 25. apríl . Ráðstefnan og fyrirlestrarnir sem á henni verða haldnir snúast allir um spurninguna : Hvernig er hægt að gera vetni aðgenilegt almenningi í framtíðinni ? Stöðin sem opnuð verður þann 24. apríl mun framleiða vetni úr vatni og rafmagni , sem unnið er úr endurnýjanlegum orkugjöfum . Vetnisstöðin í Reykjavík Á ráðstefnunni munu sérfræðingar á sviði endurnýjanlegra orkugjafa og orkusölu halda erindi um þróun þessara mála , tækifæri á þessu sviði , tæknileg málefni og stefnu fyrirtækja á sviði endurnýjanlegra orkugjafa . Íslensk NýOrka stendur fyrir ráðstefnunni , en að fyrirtækinu standa flest íslensk orkufyrirtæki auk Nýsköpunarsjóðs , Háskóla Íslands , Iðntæknistofnunar , Shell Hydrogen , DaimlerChrysler og Norsk Hydro . Markmið Íslenskrar NýOrku er að gera raunhæfar tilraunir með vetni og stunda rannsóknir jafnhliða fyrrnefndum prófunum við íslenskar aðstæður Eitt af verkefnunum sem Íslensk NýOrka tekur þátt í nefnist ECTOS ( Ecological City TranspOrt System ) . Eitt af meginmarkmiðum ECTOS er að fá niðurstöður sem hægt er að byggja á raunhæfar áætlanir um kostnað og aðlögun dreifikerfisins að vetni . Þrír vetnisvagnar verða settir í tilraunaakstur innan leiðakerfis Strætó haustið 2003 . Vetni verður framleitt úr vatni með rafmagni frá almenna dreifikerfinu á vetniseldsneytisstöð sem opnuð verður 24. apríl 2003 . Ef vel gengur munu vetnisdrifnir fólksbílarfylgja í kjölfar vagnanna og stefnt er að því að síðar verði gerðar tilraunir með skipsvélar sem einnig eru knúnar með vetni .